Document ID: /roh_data/filtered/fineweb-2-filterrobots_roh.jsonl.gz/19344

Avant exact 16 onns ha Toni Livers dà ses debut en la cuppa mundiala da passlung, quai a Tavau. Ed a Tavau ha il Sursilvan lura era gist gudagnà sia emprima e suletta cursa da la cuppa mundiala. Il favrer 2007 ha el triumfà avant ses fans da chasa en la cursa da 15 kilometers en il stil liber, sia tecnica preferida.
Livers è dapi onns ed onns in dals megliers passlunghists svizzers ed ha oravant tut er festivà intgins gronds success cun la staffetta svizra. Tranter auter ha el gudagnà ensemen cun Dario Cologna, Curdin Perl e Remo Fischer la cursa da staffetta da la cuppa mundiala avant bun 9 onns a La Clusaz en Frantscha, in success istoric.
Preferenza per las distanzas lungas
Dapi intgins onns na parta Toni Livers betg pli a tuttas cursas da la cuppa mundiala, persuenter va el adina puspè a la partenza a cursas da distanza lunga, sco quellas da la seria Worldloppet. Tar quella seria tutgan tranter auter la Marcialonga en l’Italia, il Vasaloppet en Svezia u il Birkebeiner en la Norvegia. Ses puncts culminants e sias grondas finamiras en la cuppa mundiala durant questa stagiun 2019/2020 èn en spezial las cursas da Tavau Nordic mez december ed il Tour de Ski che cumenza ils 28 da december a Lai.
Avant paucs mais èn Toni Livers e sia dunna Seraina Boner, medemamain passlunghista, daventads per l’emprima giada geniturs, quai d’in buob.
RTR Sportissimo 17:00